
Beth yw effaith hunanasesu ar ddatblygiad addysgol unigolion?


	
	Targed
	Yr hyn yr wyf wedi'i wneud yn yr aseiniad hwn.

	[bookmark: cysill]Targed 1
	Tra dy fod wedi gwneud defnydd arbennig o dda o lenyddiaeth yn dy adfyfyrio beirniadol, byddai gweld cyfeirio at lenyddiaeth er mwyn cyfiawnhau dy ddewisiadau yn y portffolio wedi bod yn fanteisiol.
	AMH

	Targed 2
	Gwiria dy iaith yn ofalus er mwyn osgoi gwallau mwy elfennol, e.e. ystafell ddosbarth, y ganolfan (enwau benywaidd).
	Rwyf wedi ceisio defnyddio’r Ap Geiriaduron yn fwyfwy cyson er mwyn gwirio cenedl geiriau.



Nod, ffocws a phwrpas yr ymchwil 

Mae Llywodraeth Cymru yn dyheu i’r proffesiwn addysgu fod yn “ymgymryd â gwaith ymchwil, yn hyddysg ac yn dysgu o ragoriaeth” (Llywodraeth Cymru, 2017, t.11). I gefnogi hyn, daeth ymholiad BERA/RSA (2014) i’r casgliad fod proffesiwn llythrennog o ran ymchwil yn debygol o gael effaith gadarnhaol ar ddeilliannau dysgwyr, a bod gallu ymchwil athrawon yn hanfodol i greu system addysg hunanwella. Fel elfen ofynnol o fy ymarfer a nodir yn glir o fewn y Safonau Proffesiynol diwygiedig, ceir cyfle yn ystod fy mhrofiad addysgu proffesiynol i ymgysylltu a phrosiect ymchwil yn seiliedig ar agwedd o’m harfer personol i. Yr hyn ag oedd o ddiddordeb i mi oedd hunanasesu a’r effaith mae’n cael ar yr unigolion sydd yn eu gwneud ar sail eu datblygiad addysgol. Wrth ymdrin â’r gweithgarwch ymchwil hwn, gallaf ddefnyddio’r wybodaeth a ganfyddir er mwyn cefnogi’r datblygiad o fy nulliau asesu ar gyfer dysgu.

Cyd-destun yr ymchwil 

Wrth drafod gyda fy mhartneriaid ymchwil, y tair ohonom wedi lleoli mewn Ysgolion Uwchradd cymunedol yn ardal wledig De Cymru, penderfynom ar y cwestiwn ymchwil canlynol: Beth yw effaith hunanasesu ar ddatblygiad addysgol unigolion? Gydag ystyriaeth benodol i gyfranogwyr, down i’r casgliad y byddai ymchwilio i 9 disgybl achos ar draws cyfnod allweddol 3 (3 disgybl o fewn yr un dosbarthiadau ym mlwyddyn 7, 8 a 9) o alluoedd gwahanol (gallu uchel, canolig ac is y gallu) yn darparu’r cyfle i ni weld os yw hunanasesu yn cael effaith wahanol ar ddatblygiad unigolion sy’n amrywio mewn oed a gallu. Cynhelir cyfres o dair astudiaeth gwers er mwyn arsylwi ymatebion y disgyblion achos hyn i’r gweithgaredd hunanasesu yn ystod gwersi Ffrangeg, Mathemateg a Hanes, i’w ddilyn gan gyfweliadau.

Trosolwg byr o lenyddiaeth berthnasol

Yn ganolog i’r ymchwil mae hunanasesu. Caiff hyn ei gydnabod fel y broses ddisgrifiadol a gwerthusol lle mae disgyblion yn asesu ac yn rhoi adborth ar waith eu hunain (Harris a Brown, 2018). Yn ôl Brookhart (2016), mae'n debygol iawn y bydd dod i gasgliadau dros, ac ar gyfer, ansawdd gwaith eich hun yn cael effaith gadarnhaol gref ar gynnydd dysgu oherwydd mae’n debygol bydd yr adborth a gynhyrchir gan y disgybl yn cael ei ddeall a’i weithredu. I gefnogi’r farn hon, cred Black a Wiliam (1998) bod hyfforddi disgyblion i hunanasesu yn angenrheidiol fel ei bod nhw yn deall prif ddibenion eu dysgu ac felly yn deall yr hyn sydd angen iddynt ei wneud i lwyddo. Ategir Panadero a Alonso-Tapia (2013), y dylir cyfuno dau safbwynt damcaniaethol os yw hunanasesu i gael yr effaith fwyaf bosibl ar ddysgu. Hynny yw, hunanasesu fel strategaeth ddysgu y gall disgybl ei weithredu, a, hunanasesu fel strategaeth addysgeg lle mae'r athro'n gofyn i'r disgybl fyfyrio ar ei waith ei hun (Panadero a Alonso-Tapia, 2013).
Un o brif ysgogiadau hunanasesu yw ymgysylltu disgyblion ar lefel ddofn â'u nodau dysgu a meini prawf llwyddiant, egwyddor sylfaenol mewn asesu ffurfiannol (Brookhart, 2016). Caiff hunanasesu ei hystyried fel un strategaeth o fewn casgliad o strategaethau asesu ar gyfer dysgu. Hynny yw, dulliau amrywiol sydd yn galluogi addysgwyr a dysgwyr ynghyd i asesu cynnydd (Gipps, 2012). Awgryma Brookhart (2016), mai’r hyn sy'n effeithiol ynglŷn â hunanasesu yw ei fod yn meithrin ymgysylltiad dysgwyr â'r cylch asesu ffurfiannol (h.y., Ble ydw i'n mynd? Ble ydw i nawr? Ble nesaf?), gan roi offeryn i ddisgyblion ar gyfer hunanreoleiddio dysgu (gosod amcanion, monitro, addasu a myfyrio). 
Yn erbyn y strategaeth hon, dadleuir y dylai’r term hunanasesu ond cael ei defnyddio pan mae dyfarniadau ansoddol yn cael ei wneud mewn perthynas â meini prawf llwyddiant a safonau yn hytrach na'r weithred syml o ddyfarniadau meintiol megis marcio gwaith eich hun (Panadero, 2013). Dadla Andrade (2010), bod hunanasesiadau meintiol o berfformiad ddim yn cyflwyno amodau gofynnol i ddisgyblion ymgymryd â llawer o fyfyrio am ansawdd eu gwaith. Ymhellach, nid yw ymarferion o'r fath yn arwain disgyblion i gynhyrchu adborth defnyddiol, sef holl bwynt hunanasesu yn y pen draw (Andrade, 2010). Er bod llenyddiaeth gan Brown a Harris (2013) yn cytuno bod arferion hunanasesu ansoddol yn fwy pwerus ar gyfer dysgu, mae'n rhaid i ni ystyried y ffaith na fydd gan ddisgyblion, i ddechrau, digon o arbenigedd cynnwys i gymryd rhan mewn ffurfiau hunanasesu mwy cymhleth ac o werth. Felly, gellir dadlau bod arferion meintiol yn fan cychwyn defnyddiol er gwaethaf eu symlrwydd (Brown a Harris, 2013). Dengys esiamplau o hyn trwy ymarferion fel hunan-sgorio eu gwaith eu hun pan fydd atebion wedi'u darparu, ragweld pa mor dda y maent yn meddwl y byddant yn gwneud (prospective judgement of learning) neu werthuso eu lefel gyfredol o ddealltwriaeth (h.y., y strategaeth ystafell ddosbarth o oleuadau traffig). Wrth i fedrau hunanasesu disgyblion ddatblygu, bydd ganddynt fwy o gymhwysedd wrth farnu cryfderau a gwendidau gwaith eu hun (Panadero a Jonsson, 2013).
Dadl arall y mae'n rhaid i ni ei harchwilio, yw'r ymchwil sy'n honni ei bod yn anodd iawn i ddisgyblion hunanasesu eu cymhwysedd yn realistig (Brown a Harris, 2013). Er gwaethaf credoau bod y rhai llai cymwys yn aml yn camfarnu ansawdd eu gwaith, gall dysgwyr o alluoedd uwch danamcangyfrif eu gallu hefyd (Brown a Harris, 2013). Yn deillio o hyn, gall hunanasesiad anghywir fod yn sail ar gyfer penderfyniadau niweidiol (h.y., unigolion yn rhoi'r gorau i ddysgu). I'r gwrthwyneb, mae gan lawer o bobl dueddiadau cryf i oramcangyfrif pa mor dda yw eu gwaith (Dunning et al., 2004). Heb adborth adeiladol a chyfarwyddyd effeithiol, mae disgyblion mewn perygl o gamfarnu ansawdd eu gwaith eu hunain, yn enwedig os ydynt yn llai hyfedr. Gall canfyddiadau anghywir o’u gwaith arwain dysgwyr i osgoi rhai pynciau er gwaethaf gallu, neu danseilio eu cyflawniad trwy beidio ag astudio digon oherwydd eu bod yn credu ar gam eu bod yn gymwys (Dunlosky a Rawson, 2012). Mae dysgu sut i hunanasesu yn realistig yn allweddol. Rhaid i ddisgyblion dysgu sut i werthuso eu perfformiad yn erbyn yr amcanion neu safonau a bennir ym mhob maes dysgu yn hytrach nag yn erbyn eu syniadau greddfol eu hunain o'r hyn sy'n dda. Heb arweiniad a hyfforddiant priodol, mae gwerthusiadau dysgwyr yn amrywiol iawn a gallant alinio'n wael â safonau'r cwricwlwm. Mae hwn yn cadarnhau felly bod angen i athrawon bod yn weithredol wrth sefydlu sefyllfaoedd lle mae dysgwyr yn dysgu sut i hunanasesu ac yn gallu ymarfer hunanasesu yn effeithiol (Brown a Harris, 2018). Mae rôl yr athro yn hanfodol i'w harwain i'r cyfeiriad cywir a dysgu’r sut, pryd a pham i hunanasesu.
Down i’r gasgliad felly mai’r her gyda hunanasesu mewn ysgolion yn digwydd nid oherwydd nad yw dysgwyr yn gallu hunanasesu ond oherwydd bod angen sgaffaldiau a chefnogaeth benodol arnynt gan eu hathro i ddefnyddio'r broses hon yn effeithiol mewn perthynas â disgwyliadau sydd wedi'u hymgorffori yn y cwricwlwm. Waeth sut y diffinnir hunanasesu, rhaid ei weithredu mewn ffyrdd sy'n rhoi adborth defnyddiol i ddysgwyr os yw am ddylanwadu'n gadarnhaol ar ddysgu. Fodd bynnag, deellir hunanasesu a'i addewid mwyaf pwerus o godi perfformiad academaidd yr unigolion wedi’i ymrwymo i’w wneud yn gyson ac yn gywir, o ganlyniad i’r gwelliant a ddaw yn eu dysgu mewn perthynas â nodau a safonau addysg (Black & Wiliam, 1998). gyfweliadau.

Esboniad o fethodoleg Astudiaeth Gwers

Mae’r sector addysg ryngwladol wedi mabwysiadu’r diwylliant dysgu Siapaneaidd sy’n canolbwyntio ar ymchwil gweithredol yr Astudiaeth Gwers (McKinsey, 2007). Cafwyd y dull hwn ei chyflwyno i’r Deyrnas Unedig yn 2001 o ganlyniad i’w effaith gysylltiol ar lwyddiant disgyblion yn Siapan (OECD, 2014). Model ar gyfer dysgu proffesiynol yw Astudiaeth Gwers, sy’n digwydd yn yr ystafell ddosbarth ar y cyd gydag athrawon eraill. Caiff ei adnabod fel yr astudiaeth o brosesau dysgu ac addysgu er mwyn dyfeisio ffyrdd i'w gwella (Fernandez & Yoshida, 2004). Yn nodweddiadol, gwelir athrawon yn cynllunio, addysgu, arsylwi a gwerthuso gwersi, a ddeellir yn gyffredinol fel y cylch gweithredu-myfyrio a ddatblygwyd o theori ymchwil gweithredol Lewin (1946), sy’n canolbwyntio ar wella agwedd benodol ar ddysgu ar gyfer disgyblion a nodwyd (Dudley, 2015). Ni ellir anwybyddu’r ffaith bod gan y dull ei feirniadaeth, gyda’r Education Endowment Foundation (2017) yn mynnu nad yw Astudiaethau Gwersi yn wirioneddol mwy llwyddiannus na weithredoedd arfer arferol i godi perfformiad disgyblion. Ardystia Sachs (2016), fod Astudiaeth Gwers yn cyfrannu at ddatblygiad proffesiynol parhaus athrawon ac felly yn arwain at welliant o arferion sydd yn gwella perfformiad disgyblion. 

Mae’r fethodoleg sydd yn berthnasol i Astudiaeth Gwers yn caniatáu’r plethiad o nifer ddulliau arfaethedig. Oblegid hyn, rhoddid ffocws ar gyfres o arsylwadau di-gyfranogol gan ei fod yn galluogi’r casgliad o ddata byw ac ansoddol trwy’r broses systematig o gofnodi patrymau mewn ymddygiad unigolion (McNiff, 2013) ar sail ffocws pedagogaidd penodol y gweithgarwch ymchwil; hunanasesu. Yn aml o fewn ymchwiliad addysgol, mae casglu data ansoddol yn rhoi gwell mewnwelediad i ni ar sut i oleuo’r broses dysgu o gymharu â data feintiol (Lewis, 2011). Er y bwriad o arsylwi di-gyfranogol yw bod ‘fly on the wall’, bodola materion dilysrwydd a dibynadwyedd o’i amgylch megis y ddadl dros yr ‘Hawthorne Effect’ (Adair and Sharpe and Huynh, 1989). Hawlia Papatheodorou et al. (2013) nad yw hi’n bosib ddim creu unrhyw argraff o gwbl ar y disgyblion gan fod presenoldeb arsylwr yn achosi’r ‘observers effect’ (Kumar, 2014, t.174). Er gwaethaf y llenyddiaeth hon, y dechneg yma yw’r lleiaf ymwthiol wrth geisio cynnal amgylchedd naturiol y dosbarth a sicrhau nad yw’r disgyblion yn ymateb yn wahanol i’r arfer. Rhoddir pwyslais mawr ar realiti sy’n ein helpu i gael gwell dealltwriaeth o ddulliau addysgu mewn ffyrdd ymarferol (Cohen et al., 2011). Ar gyfer y cyfnod o arsylwi, penderfynwyd ar daflenni arsylwi anstrwythuredig gan nad oes rhestr wirio na phethau penodol i’w cofnodi wedi’u cynnwys ynddo (cyfeiriwch at Atodiad 1). Cynhwyswyd blychau testun ar gyfer samplu disymwth er mwyn cofnodi'r hyn sy'n digwydd ar unwaith a'i nodi yn y categori priodol, er rhyddid yr arsylwr (Dudley, 2015).
Cyfyngiad posib y dull yng nghyd-destun y gwaith ymchwil hwn yw’r anawsterau sydd wrth ddehongli ystyr y data a gasglwyd drwy arsylwi yn unig. Awgryma Cohen et al. (2011) y defnydd o ddulliau ychwanegol o gasglu data i sicrhau bod casgliadau dibynadwy yn deillio o ddata dibynadwy. Gan gofio hyn, defnyddiwyd cyfweliadau grŵp hefyd fel rhan o fethodoleg yr Astudiaeth Gwers gan ei fod yn caniatáu ar gyfer mwy o ddyfnder (Bell & Waters, 2018). Yn ôl Cohen et al. (2011), mae cynnal cyfweliadau grŵp yn ddull effeithiol o gasglu data oherwydd mae’n arwain at drafodaeth sy’n caniatáu ystod ehangach o ymatebion wrth geisio rhoi trosolwg eang o’r dosbarth, yn enwedig wrth gyfweld a dysgwyr o alluoedd cymysg. Gyda'r cysyniad hwn mewn cof, seliwyd yr astudiaeth ar dri phlentyn achos, yn unol â dull yr Astudiaeth Gwers ag argymhellwyd gan Dudley (2015). Lluniwyd fy nghyfweliad gan ddefnyddio cwestiynau lled-strwythuredig ag oedd ynghyd a rhoi strwythur i fy nghanfyddiadau, roedd hefyd yn sicrhau awyrgylch llai ffurfiol ac yn ymlacio’r disgyblion er mwyn sefydlu hyder a rhyddid ynddyn nhw gyfrannu fel y dymunir (Cohen et al., 2011).  
Un o agweddau pwysicaf fethodoleg Astudiaeth Gwers yw adfyfyrio. Fel techneg addysgu i wella ansawdd, mae adfyfyrio yn bwysig iawn ym myd addysg plant gan ei fod yn ein galluogi ni i wneud dewisiadau gwybodus (Brookfield, 2017). Ar ben hyn, mae Donaldson (2015) yn argymell bod mwy o ffocws yn cael ei rhoi ar ymchwil ac adfyfyrio gan athrawon er mwyn gwireddu anghenion ein dysgwyr a gwella arfer. Dengys hyn yr angen i adfyfyrio ar lafar mewn trafodaeth gyda fy mhartneriaid ymchwil ac yn ysgrifenedig lle oedd fy myfyrdodau yn caniatáu i mi brofi ffocws yr Astudiaeth Gwers, meddwl ar y profiad a dysgu o’r profiad. Defnyddiwyd model o ymarfer myfyriol yn seiliedig ar Gylch Myfyriol chwe cham unigryw Gibbs (1988), sy'n arwain o ddisgrifiad y digwyddiad drwy i'r casgliadau ac ystyriaethau ar gyfer digwyddiadau yn y dyfodol (Atodiad 2). Rhoddir hwn ystyriaeth i’r holl brofiad er mwyn dod i gasgliad cyflawn. Anogir y fodel o gwestiynu hyn meddyliadau systematig ynghylch fy mhrofiadau. Caniatâ arfer adfyfyriol i ni ddysgu oddi ar brofiad, ac mae hyn yn cael ei hystyried yn ganolog i ddatblygiad a chynhaliad o allu trwy gydol bywyd gwaith athro. 

Ystyriaethau moesegol

Un o agweddau pwysicaf gwaith ymchwil mewn lleoliad addysgol yw’r ystyriaethau moesegol sydd yn gysylltiedig â’r fethodoleg. Cyfeirir moeseg at reolau ymddygiad; fel arfer i gydymffurfio â Chod neu set o egwyddorion (Robson, 2002). Mewn addysg, nodir y Cod hwn o fewn y Canllawiau Moesegol ar gyfer Ymchwil Addysgol a gyhoeddwyd gan BERA (2018). Gwŷr pawb fod cwblhad Ffurflen Foeseg yn allweddol (gweler wedi’i gyflwyno). I gyd-fynd â Chanllawiau Moesegol BERA a Chod Ymarfer Moeseg ac Integredd Ymchwil PCYDDS (2017), rhoddir hollol cyfrinachedd ac anhysbysrwydd i’r sefydliadau ac unigolion dan sylw, gan ei fod o fewn eu hawliau tuag at breifatrwydd. Yn ogystal â hyn, bu’n angenrheidiol derbyn caniatâd gwirfoddol, gwybodus wrth gyfranogwyr y gwaith ymchwil gan fod BERA (2018) yn datgan bod cyfrifoldeb ar yr ymchwilydd i hwyluso hyn. 
Ymhellach, ymrwymir i Bolisi Rheoli Data Ymchwil PCYDDS (2016) er mwyn sicrhau y bydd y wybodaeth a gesglir a storir yn glynu at bolisïau diogelu data ac yn cael ei dinistrio unwaith y bydd yr ymchwil wedi'i chwblhau.

Canlyniadau Astudiaeth Gwers 1 a dadansoddiad 

Cynlluniwyd gwers Ffrangeg blwyddyn 8 ar ‘Le Passé Composé’ (yr amser gorffennol), thema ag astudiwyd gan flwyddyn 8 dros gyfnod o wythnosau gan fod y ffocws gramadegol yma yn ddwys gyda chyfres o wersi dilynol ag oedd yn adeiladu i fyny tuag at dasg ysgrifennu estynedig. Gwelwyd o’r cynllun gwers (Atodiad 3) mai un amcan penodol y wers hon oedd hunanasesu ar gynnydd unigol a chwblhau taflen diwedd uned (Atodiad 4).
Gwelir yn glir o nodiadau arsylwi fy mhartneriaid ei fod yn anodd dehongli sut oedd y plant yn teimlo wrth ymgymryd â’r dasg hunanasesu, yn ogystal â pha mor dda oeddent yn cwblhau’r daflen. Er hyn, adlewyrchwyd dealltwriaeth gadarn disgybl 1 a 2 o’r dasg yn nodiadau arsylwi fy mhartner, â’r sylw, “9:29yb: Mynd ati’n syth i hunanasesu.” (Atodiad 5). Ynghyd â fy ngwybodaeth fel athrawes, fe ddisgwylir cyflawniad y dasg gan ddisgybl 1, 2 a 3 er gwaethaf y sylwadau o siarad a cholli canolbwyntio (Atodiad 6). Er nad oes modd cymharu â̂ disgyblion o alluoedd neu rywiau gwahanol (sy’n golygu na ellir cyffredinoli’r canlyniadau’n fawr iawn), deallir mai’r disgybl 1 a 3 sydd fel arfer yn dangos lefelau uchel iawn o ymddygiad aflonyddgar yn y gwersi. Awgrymwyd yn nodiadau'r arsylwr am 9:44yb (Atodiad 5) bod disgybl 1 a 2 heb gael unrhyw drafferth wrth hunanasesu gan ei bod nhw yn medru bwrw ati yn syth a’r dasg ddilynol o greu bwrdd stori (ysgrifennu a dylunio) yn sôn am beth wnaethon nhw dros y penwythnos gan geisio ymateb i’r hyn a nodwyd ar eu taflennu hunanasesu heb angen ymyrraeth bellach.
Wrth adfyfyrio, disgwylir y byddai’r disgyblion achos yn dilyn cyfarwyddiadau a chyflawni nod y dasg hunanasesu. Fodd bynnag, yn y pymtheg munud a chafwyd y dosbarth i gwblhau’r dasg, bu gostyngiad yn agweddau ymddygiadol disgybl 1 a 3, ond am resymau hollol wahanol. Adlewyrchwyd gan un o fy mhartneriaid yn ei nodiadau fod y disgybl gallu uchel (disgybl 1) yn troi o gwmpas i “gynorthwyo eraill” ac yn siarad yn ystod y dasg o ganlyniad i’w deimladau hyderus dros ei waith a dealltwriaeth. I’r gwrthgyferbyniad, mae siarad parhaus disgybl 3 (is y gallu), â’r sylwadau, “9:29yb: Ansicr.. edrych ar daflen ffrind” (Atodiad 5), “9:37yb: Siarad trwy gydol y dasg… colli diddordeb?” (Atodiad 6) yn cael ei ddehongli fel nad oedd wir yn deall gofynion y dasg ac felly wedi ei weld yn anodd canolbwyntio gan droi tuag at ffrind a siarad yn hytrach na gofyn am gymorth.

Mynegwyd barn glir o hunanasesu gan bob disgybl yn ystod y cyfweliad grŵp (Atodiad 7). O’r disgybl a gallu uchel (disgybl 1) esboniwyd buddiannau’r strategaeth yn glir; ei fod yn datblygu syniad o beth sydd angen gwneud nesaf ar gyfer gwella. I ddisgybl 2, roedd ei chysyniad o hunanasesu fel rhywbeth sydd yn ei hysgogi i hunan-wirio ac ail-wneud. Disgrifiwyd hunanasesu gan ddisgybl 3 (is y gallu) fel gweithgaredd o fynd dros eich gwaith a’i chywiro, gan nodi nad yw gan amlaf yn mwynhau ei wneud. Cytunir mai peth da yw hunanasesu ar gyfer dysgu o gamgymeriadau.

Canlyniadau Astudiaeth Gwers 2 a dadansoddiad 
Arsylwyd gwers Mathemateg blwyddyn 7 ar Arwynebedd Petryal (thema newydd) lle gychwynnwyd gyda thasg syml hunanasesu gwaith cartref a welai’r disgyblion yn marcio gwaith eu hun wrth i unigolion amrywiol cynnig atebion i’r athrawes ar lafar. Yn dilyn hyn, dosbarthwyd taflen hunanasesu Onglau (y thema mae’r dosbarth newydd orffen) gyda chyfarwyddiadau clir o’r hyn a ddisgwylir wrth bawb (Atodiad 8).
Rhaid cyfaddef unwaith eto ei fod yn anodd arsylwi ar effaith y dasg bwrpasol hyn ar ddisgybl 1, 2 a 3. Serch hynny, mae’r hyn ag arsylwyd gan finnau yn adlewyrchu hyder disgybl 2 (canolig) a 3 (is y gallu) dros eu gwaith cartref wrth i’r ddau ohonynt godi llaw i gynnig ateb yn aml (Atodiad 9), yn groes i'r hyn y gallai rhywun ei ddisgwyl wrth ystyried y dysgwr gallu uchel. Wrth arsylwi ar ddarpariaeth y daflen hunanasesu, ni ellir gweld unrhyw ymddygiad aflonyddgar na chwaith negyddol tuag ati gyda’r tri disgybl achos yn ymddangos yn “1:50yp: Iawn gyda’r daflen” (Atodiad 9); dyma’r hyn a ddisgwylir. Fodd bynnag, ceir tystiolaeth o amrywiaeth yn ymddygiad wrth i’r wers symud tuag at 1:55yp, lle ceisia’r athrawes cael sylw'r disgyblion yn ôl er mwyn cychwyn ar thema’r wers hon. Ar y foment hon, arsylwyd disgybl 1 (gallu uchel) yn dwdlan sy’n mynegi teimladau o ddiflastod. Ymhellach, gwelir disgybl 3 yn parhau i ysgrifennu yn dilyn ymyrraeth yr athrawes ag awgryma hyn nad oedd wedi cael digon o amser i gwblhau’r daflen ac o ganlyniad yn dangos ei awydd i orffen y dasg yn hytrach nag ymgysylltu a thrywydd newydd y wers.
Wrth adfyfyrio gyda fy mhartner ymchwil, roedd yn amlwg fod y disgyblion wedi ymddwyn yn ôl y disgwyl. Hynny yw, fod disgybl 3 (is y gallu) yn awyddus i ddangos ei dealltwriaeth gyda’i hymatebion i’r gwaith cartref, yn araf wrth weithio’n annibynnol (yn hunanasesu) ac yna’n dawel iawn am weddill y wers sy’n awgrymu fod ei hyder yn lleihau wrth ddelio a gwaith anghyfarwydd. Bu ymddygiad disgybl 2 yn gyson ac yn gadarnhaol. Ar sail disgybl 1 (gallu uchel), arddangosa fwy o ymrwymiad i’r wers gyda chychwyn cwestiynu’r athrawes ar y thema newydd ag oedd yn tanio diddordeb amlwg wrth iddo gynnig yr unig ateb cywir i’r strategaeth rhif. Yn ystod sgwrs anffurfiol ar ddiwedd y wers, noda fy mhartner ymchwil y modd mai disgybl 1 yn cwblhau pob taflen waith yn llawer mwy cyflym na’i chyfoedion gan amlygu hyn iddi ar bob achlysur. O ganlyniad, her yw sicrhau fod yr unigolyn yma yn cael y cyfle i ymestyn ei dealltwriaeth yn y gwersi.

Caiff yr un farn ei mynegi gan y tri disgybl achos wrth eu cyfweld; bod hunanasesu yn golygu marcio gwaith eich hunain a gweld beth yr ydych yn deall a ddim yn deall (Atodiad 10). Ychwanegir ei fod yn hyderus wrth wybod beth sydd yn ofynnol wrth hunanasesu. Tra bod barn bositif disgybl 1 (gallu uchel) dros hunanasesu wedi selio ar ei awydd i weld ei farc da (gan awgrymu ei fod yn cael marc da bob tro), rhaid cymharu gyda barn gwahanol ddisgybl 3 (is y gallu) dros hoffi hunanasesu oherwydd nad oes unrhyw un arall yn gweld y canlyniadau (sy’n awgrymu diffyg hyder yn ei gallu). Yn deillio o hyn, nad yw disgybl 3 yn hoffi asesu cyfoedion i gymharu â disgybl 1 a 2 sy’n ei weld fel cyfle da i ddysgu wrth eraill.

Canlyniadau Astudiaeth Gwers 3 a dadansoddiad 
Down at yr arsylwad olaf o wers Hanes blwyddyn 9 gyda ffocws ar sut wnaeth yr heddlu ceisio dal Jac y Llarpiwr. Bu gofyn i’r disgyblion cynhyrchu darn ysgrifenedig yn mynegi barn am y dulliau mwyaf a lleiaf llwyddiannus a defnyddiwyd i’w gipio. Cyflawnwyd disgybl 1, 2 a 3 nod y wers wrth ymgysylltu a’r adnoddau a gweithio’n annibynnol gan ddangos agwedd cadarnhaol tuag at eu dysgu. Cyrhaeddwyd y dosbarth sesiwn gloi’r wers lle cynlluniwyd fy mhartner ymchwil ar gyfer cyfnod o hunanasesu; ystyried dadleuon yn erbyn y rhai a ddewiswyd gan y disgyblion yn eu gwaith (tasg wedi cynllunio i hybu sgiliau meddwl fwy critigol).
Gellir gweld o’r nodiadau a gwnaed gan y ddwy ohonom ag oedd yn arsylwi nad ydym yn siŵr os gyflawnwyd yn gyfan gwbl y dasg hunanasesu gan ddisgybl 2 (canolig), â’r sylwadau, “11:05yb: Gwaith dal allan, dim yn trial dod i ben” (Atodiad 11) a “11:05yb: Edrych ar waith partner, pacio i fyny… wedi gorffen?” (Atodiad 12). Gwelwyd o’n nodiadau mai dealltwriaeth gadarn oedd gan ddisgybl 1 a 3 pan ymyrrwyd yr athrawes (11:05yb) i dynnu’r wers tua therfyn gyda’r nodiadau arsylwi (Atodiad 12) yn adlewyrchu teimladau hyderus dros gwblhad cywir. Nodir gwahaniaeth amlwg yn agwedd ymddygiadol disgybl 2 tuag at eu gwaith hunanasesu lle arsylwyd “diffyg canolbwyntio” a “dim diddordeb” (Atodiad 12).
Wrth adfyfyrio gyda fy mhartneriaid, disgwylir i ddisgybl 1 (gallu uchel) a disgybl 3 (is y gallu) i ymddwyn fel yr hyn ag arsylwyd. Hynny yw, fod y disgybl gallu uchel wedi gweithio’n hollol annibynnol gan ddangos dealltwriaeth ddwys ar lafar ac yn ysgrifenedig, ynghyd a’r disgybl is y gallu ag oedd wedi ymrwymo’n gyfan gwbl i’w waith, yn gwneud ei orau ac yn gofyn am gymorth ar adegau mwy trafferthus er mwyn sicrhau cyflawniad. Ar yr un pryd dylid nodi agwedd aflonyddgar disgybl 2 (canolig) nad oedd fel y disgwylir yn ôl gwybodaeth storïol yr athrawes lle teimla byddai’r unigolyn hyn wedi gallu gwneud yn well pe na bai wedi tynnu cymaint o sylw. Adlewyrchwyd hyn gyda’r sylw, “11:02yb: Chwarae o gwmpas” (Atodiad 11).

Yn gyffredinol, derfynwyd yr un farn oddi wrth y tri disgybl achos ynglŷn â hunanasesu fel gweithgaredd sy’n nodi elfennau positif eich gwaith yn ogystal â bod yn onest wrth nodi’r hyn sydd angen gwella (Atodiad 13). Cytunir bod strwythur dwy seren a dymuniad yn cefnogi hunanasesu effeithiol ac yn datgan bod hunanasesu yn eu gwneud yn fwy ymwybodol o’r hyn sydd angen gwneud er mwyn gwella.

Trafodaeth ar ganfyddiadau ymchwil mewn perthynas â llenyddiaeth ac ymchwil cysylltiedig
Er mwyn sicrhau data cynrychioladwy sy’n gallu cael ei gyffredinoli (Leung, 2015), ystyriwyd oedrannau, galluoedd a rhyw'r plant yn ein dewisiadau ac yn ein ystyriaethau o’r canfyddiadau. Yn dilyn y drafodaeth uchod o ganlyniadau’r tair Astudiaeth Gwers a chyfweliad, down i’r casgliad bod dysgwyr yng nghytûn bod hunanasesu yn effeithiol wrth ganiatáu mewnwelediad digonol i’w dysgu eu hun ar gyfer eu gwella.
Awgryma hyn fod dysgwyr yn deall eu chyfrifoldeb dros fod yn ymatebol ac yn berchnogion ar eu dysgu eu hunain yn ogystal ag ymateb i adborth athrawon. Fodd bynnag, ceir lenyddiaeth gan Christoudoulou (2016) sy’n dweud bod astudiaethau seicolegol yn dangos bod yr unigolion sydd â diffyg cymhwysedd mewn parth penodol yn brin o’r gallu i lunio barn am berfformiad eu hunain. Mae elfen o hwn yn bresennol yn ymateb disgybl 3 (is y gallu) yng nghyfweliad Astudiaeth Gwers 1 wrth iddo fynegi teimladau o anhrefn ac anhapusrwydd (Atodiad 7, cwestiwn 4). Gall hwn hefyd esbonio tueddiad disgyblion is y gallu (tystiolaeth o ymatebion y cyfweliadau) i ffafrio adborth uniongyrchol wrth athro yn hytrach nag ymgymryd â gweithgaredd hunanasesu oherwydd maent yn teimlo llai abl i gymryd perchnogaeth a chyfrifoldeb wrth eu hunain. Ceir tystiolaeth o gyfres o arbrofion ar fyfyrwyr coleg a gynhaliwyd gan David Dunning a Justin Kruger sy’n adlewyrchu sut oedd unigolion a pherfformiwyd yn wael mewn tasgau hefyd yn gwneud yn wael pan ofynnwyd iddynt raddio eu gallu eu hunain wrth oramcangyfrif ansawdd eu gwaith; fel y digwyddir gyda disgybl 3 wrth sôn am ei gyflawniad o’r meini prawf llwyddiant yng nghyfweliad Astudiaeth Gwers 1 (Atodiad 7, cwestiwn 4). Ymhellach, mae barn bositif disgybl 2 dros ganlyniadau'r hunanasesu yng nghyfweliad Astudiaeth Gwers 3 (Atodiad 13, cwestiwn 4) yn anghyson gyda’r hyn ag arsylwir o’i hymddygiad aflonyddgar, yn ogystal â sylwadau’r athrawes wrth ddatgan bod ei agwedd wedi’i siomi. Mae hwn yn cysylltu yn ôl gyda’r llenyddiaeth a soniwyd am yn gynharach ynglŷn â pheryglon goramcangyfrif a thanamcangyfrif ansawdd eich gwaith (Brown a Harris, 2013; Dunning et al., 2004). Mae gan yr arbrawf hwn, ac eraill tebyg iddo, oblygiadau enfawr i'r defnydd o hunanasesu gan atgyfnerthu pwysigrwydd hunanasesu a meta wybyddiaeth (Christoudoulou, 2016). Yr hyn sy’n ymddangos yn fwy anodd i’r disgyblion is y gallu o gymharu â’r disgyblion gallu uchel yw’r gallu i adnabod y gwahaniaeth rhwng cymhwysedd ac anghymhwysedd, elfen sy’n bwysig wrth ddatblygu eu gallu i ganfod ansawdd. Yn yr un modd, dywed Cassidy (2006) bod sgil hunanasesu yn cynnwys lefel uchel o hunanymwybyddiaeth a'r gallu i fonitro dysgu a pherfformiad eich hun. Yr ymwybyddiaeth awtomatig hon o’u wybodaeth a gallu i ddeall a rheoli eu prosesau gwybyddol sydd wedi galluogi'r disgyblion gallu uchel i lwyddo yn y gweithgaredd; yn bennaf disgybl 1 a wnaeth dangos hunanasesu cyson yn ystod yr Astudiaeth Gwers i wella a chyflawni (Atodiad 7, cwestiwn 4). Cytuna Cassidy (2006) felly gyda barn Christoudoulou (2016) bod pwyslais penodol ar sgiliau meta wybyddol yn amlwg mewn hunanasesu, a bod y gallu i hunanasesu yn ymddangos yn ganolog i ddysgu annibynnol gan hybu llwyddiant a dysgu gydol oes; un o brif ddibenion y Cwricwlwm i Gymru 2022 (Donaldson, 2015). Er mwyn gwireddu hyn, noda Christoudoulou (2016) bod rhaid i ni gofio bod angen cynllunio tasgau hunanasesu o fewn lefel cymhwysedd ein disgyblion, fel bod canlyniadau addas a phwrpasol yn gallu dod ohono.
Yn ogystal â hyn, mae teimladau o ddiffyg hyder yn amlwg yn y disgyblion is y gallu wrth iddynt drafod asesu cyfoedion fel dull asesu arall sy’n cael eu hymarfer (Atodiad 7, 10 a 13, cwestiwn 5). Mae barn y disgyblion dros deimlo’n anghyfforddus wrth i bobl arall gweld eu marciau, sydd efallai ddim o hyd yn farc da, yn gallu cael ei esbonio gan lenyddiaeth sydd yn hawlio bod disgyblion yn tueddu i ddehongli eu canlyniadau yn gystadleuol, gan gymharu eu perfformiad eu hunain ag eraill, sydd, unwaith eto, yn arwain at bryder a hunan-barch isel, gan ddod yn rhwystr i welliant pellach (Oxford University Press, 2017). Mae'r bwlch rhwng dysgwyr, felly, yn debygol iawn o gynyddu, gan wneud dysgu ac addysgu yn anoddach byth. 

Casgliad 

Wedi ystyried holl brosesau’r prosiect ymchwil yn ofalus, gwelir bod gryfderau a gwendidau yn bodoli. I ddechrau, cyfyngiad amlwg y fethodoleg oedd y diffyg amser i baratoi yn drwyadl, treialu a mireinio’r dulliau arfaethedig dros gyfres o wersi fel awgryma Dudley (2015). Oherwydd cyfyngiadau ein hamser fel ymchwilwyr y prosiect, nid oedd gennym ddigon o ffocws ar dechneg arsylwi. Cwblhawyd y taflenni heb ddigon o gysondeb. Mae’n werth nodi bod absenoldeb un o fy mhartneriaid ymchwil, a gollodd y cyfle i arsylwi ar y cyd gyda finnau yn ystod Astudiaeth Gwers 2, wedi cyfrannu at hyn. Fodd bynnag, cryfder y fethodoleg oedd ei gallu i hwyluso’r casgliad o ddata ansoddol a storïol yn seiliedig ar hunanasesu. Canlyniad hyn oedd ein bod yn gallu dadansoddi a deall y data yn gyflym ac felly sicrhawyd dibynadwyedd a dilysrwydd ymchwiliol gan y dulliau arfaethedig (Leung, 2015). Er nad oedd dewisiad cwbl gytbwys yn amrywiaeth rhyw a galluoedd ar draws cyfnod allweddol 3, roedd digon o amrywiaeth a manylder yn y data i greu set gynrychiadol.

Ni ddylid anghofio bod angen ystyried cyfyngiadau’r cyfweliadau grŵp a gynhelir. Cynigia Cohen et al. (2011) y farn bod cyfweliadau grŵp yn gallu cynhyrchu ‘group think’ (t. 373), gan ddigalonni disgyblion sydd â barn wahanol i siarad allan o flaen aelodau eraill y grŵp. Hefyd, mae’n bosib y gall un person ddominyddu’r drafodaeth, fel y gellir gweld oedd yn digwydd, ar adegau, yn ystod ein cyfweliadau grŵp. Gweler y disgyblion gallu uchel a’u pharodrwydd i ymateb i bob cwestiwn yn gyntaf, a’r gweddill yn nail ai cytuno a’r farn hon neu’n atal rhag cyfrannu (Atodiadau 7, 10 a 13). Yn ogystal â hyn, dywed bod y disgyblion achos yn ymwybodol o bwrpas y prosiect ac felly gallent ddweud celwydd i blesio (Cohen et al., 2011). Oblegid hyn, awgryma Tuckman (1972) bod gwneud pwrpas cwestiynau yn llai amlwg wrth fabwysiadu dull anuniongyrchol yn fwy tebygol o gynhyrchu ymatebion gonest ac agored. 

Argymhellion 
Y brif neges o’r gwaith ymchwil hwn yw bod plant yn awyddus iawn i hunanasesu ar gyfer gweld y canlyniadau a ddaw. Serch hyn, oes modd profi ei bod nhw yn elwa o’r gweithgaredd ac yn datblygu o’r hyn maent yn canfod er eu bod nhw yn meddwl hyn? 
[bookmark: _GoBack]O ystyried y cwestiwn ymchwil hwn, teimlaf fod angen treialu’r astudiaeth dros gyfres mwy o amser er mwyn ddatblygu dibynadwyedd y data. Hynny yw, roedd pob disgybl achos yn ymateb gan ddweud bod hunanasesu yn ddefnyddiol ac yn dda er mwyn dysgu o gamgymeriad a datblygu ar gyfer gwella gwaith y dyfodol. Yn fras, ni allwn gymryd hwn yn ganiataol a chredaf fod angen profi credoau’r plant wrth gynnal astudiaeth bellach i mewn i ddatblygiad disgyblion yn dilyn gweithgareddau hunanasesu. Yn ogystal â hyn, byddai creu taflen arsylwi fwy manwl gan ystyried graddfa ymddygiadol Aitken (1996) yn fuddiol. Golyga hyn y byddai’r disgyblion achos yn cael eu hasesu ar wrando gweithredol, siarad aflonyddgar, ymrwymiad i’r dasg ac aflonyddu (corfforol).

